Pasiūlymas TARYBOS SPRENDIMAS kuriuo nustatoma Europos Sąjungos pozicija, kurios turi būti laikomasi Pagalbos maistu komitete dėl 1999 m. Pagalbos maistu konvencijos galiojimo pratęsimo /* COM/2012/0211 final - 2012/0106 (NLE) */





AIŠKINAMASIS MEMORANDUMAS 1. PASIŪLYMO APLINKYBĖS Tarybos sprendimu 2000/421/EB Bendrija sudarė 1999 m. Pagalbos maistu konvenciją (1999 m. PMK). Pirmą kartą septintajame dešimtmetyje pritaikyta PMK sukurta kaip priemonė, kuria siekiama suderintai ir priimtinu būdu išsivysčiusių šalių žemės ūkio produkcijos perteklių perduoti žemės ūkio produkcijos stokojančioms besivystančioms šalims. Ši konvencija galioja iki 2012 m. birželio 30 d., jos galiojimas pratęstas 2011 m. gegužės 18 d. Pagalbos maistu komiteto sprendimu, priimtu 104-oje sesijoje. 1999 m. PMK ir 1995 m. Prekybos javais konvencija susietos: PMK galiojimas gali būti pratęstas tik tada, jei tuo pačiu laikotarpiu galioja 1995 m. Prekybos javais konvencija. 1995 m. Prekybos javais konvencijos galiojimas pratęstas iki 2013 m. birželio 30 d., taigi, 1999 m. PMK galiojimas taip pat gali būti oficialiai pratęstas vieniems metams. 1999 m. PMK nustoja galioti 2012 m. birželio 30 d., jos pratęsimo klausimas bus oficialiai nagrinėjamas 2012 m. birželio mėn. įvyksiančiame Pagalbos maistu komiteto posėdyje. Pagalbos maistu komiteto narės 2010 m. gruodžio 14 d. 103-oje sesijoje sutarė pradėti oficialias pakartotines derybas dėl 1999 m. PMK. ES būtų norėjusi, kad derybos būtų užbaigtos iki 2011 m. birželio mėn., tačiau paskutiniai modernizuotos Pagalbos maisto srityje konvencijos derybų etapai turėtų baigtis tik 2012 m. balandžio mėn., kai po derybų bus susitarta dėl naujos konvencijos tekstų prancūzų ir anglų kalba, kurie abu yra autentiški. 1999 m. PMK nustoja galioti 2012 m. birželio 30 d., o Pagalbos maisto srityje konvencija turėtų įsigalioti 2013 m. sausio 1 d., jei 2012 m. spalio 31 d. konvenciją bus ratifikavusios šešios šalys. Tikėtina, kad nuo 1999 m. PMK galiojimo pabaigos iki Pagalbos maisto srityje konvencijos įsigaliojimo praeis šeši mėnesiai. 2011 m. lapkričio 30 d. Pagalbos maistu komiteto 105-oje sesijoje šalys sutarė, kad reikėtų išvengti dubliavimosi – 1999 m. PMK ir naujosios konvencijos galiojimo kartu tam tikrą laiką. 2012 m. birželio mėn. posėdyje Pagalbos maistu komitetas oficialiai nagrinės galimybę dar kartą pratęsti 1999 m. PMK galiojimą. Todėl ES turi parengti bendrą poziciją. Remiantis 2012 m. vasario 29 d. Tarybos Humanitarinės pagalbos ir pagalbos maistu darbo grupėje (COHAFA) vykusiomis diskusijomis su ES valstybėmis narėmis, Komisija ir ES valstybės narės palankiau vertina šešių mėnesių laikotarpį, o ne dabartinės PMK galiojimo pratęsimą, nes galiojimas tikriausiai būtų pratęstas vieniems metams (iki 2013 m. birželio 30 d.). Pagal 1999 m. PMK metiniai Europos Sąjungos ir jos valstybių narių įsipareigojimai pristatyti minimalų pagalbos maistu kiekį per metus yra nurodyti tiek kviečių ekvivalentu, tiek verte; dabartinis įsipareigojimas – 1 320 000 kviečių ekvivalento tonų plius 130 mln. EUR (įskaitant transporto ir kitas veiklos išlaidas). Kalbant apie 1 320 000 kviečių ekvivalento tonų įsipareigojimą, 990 000 tonų dalį pagal ES vidaus susitarimą tvarko Europos Sąjunga. 1999 m. PMK galiojimo pratęsimas nėra nei teisinė būtinybė siekiant sudaryti palankesnes sąlygas naujai modernizuotai konvencijai įsigalioti, nei politinė būtinybė. Pratęsus 1999 m. PMK galiojimą, būtų pratęsti ES metiniai įsipareigojimai teikti pagalbą maistu pagal konvencijos III straipsnio e punktą. Svarbu pažymėti, kad per pastaruosius keturis atskaitinius laikotarpius Europos Sąjunga nesugebėjo įvykdyti savo įsipareigojimų dėl kiekio. Tačiau kartu ES gerokai viršijo įsipareigojimus dėl vertės. Taip pirmiausia atsitiko dėl to, kad ES pereina prie naujoviško požiūrio į pagalbą maisto srityje, kuris dabartinėje konvencijoje nepripažįstamas. Nepratęsus 1999 m. PMK galiojimo, ji nebebus taikoma. Taigi minimalūs įsipareigojimai nebūtų tiesiogiai nustatyti Pagalbos maisto srityje konvencijoje, tačiau kiekviena šalis nustatytų minimalių įsipareigojimų, kuriuos gali įvykdyti, dydį. Taip nebūtų padarytas poveikis biudžeto asignavimams, kurie iš ES bendrojo biudžeto skiriami humanitarinei pagalbai maistu ir aprūpinimui maistu. Tačiau tai gali turėti kitokių pasekmių, pavyzdžiui, gali susiformuoti neigiamas pagalbą gaunančių gyventojų / šalių požiūris šiems baiminantis, kad sumažės pagalbos maistu / pagalbos maisto srityje nuspėjamumas. Todėl reikės palaikyti ryšius ir dialogą, siekiant juos įtikinti, kad ES lieka įsipareigojusi spręsti maisto tiekimo pažeidžiamiausiems asmenims ir maisto stygiaus problemas. To įrodymas – ES numato sudaryti Pagalbos maisto srityje konvenciją ir yra prisiėmusi tvirtų politinių bei finansinių įsipareigojimų. Be to, svarbu priminti, kad ES yra varomoji pakartotinių derybų jėga. 2. Pasiūlymo srityje taikomos nuostatos 1999 m. PMK galiojimo pratęsimui keletą kartų iš eilės ES pritarė šiais spendimais: – Tarybos sprendimu 2000/421/EB – Tarybos sprendimu 2006/906/EB – Tarybos sprendimu 2007/317/EB – Tarybos sprendimu 2009/393/EB – Tarybos sprendimu 2010/316/ES – Tarybos sprendimu 2011/339/ES · Derėjimas su kitomis Sąjungos politikos sritimis ir tikslais Atsižvelgiant į 1999 m. PMK XXV straipsnio b punktą, jos galiojimas gali būti pratęstas vieniems metams, jei tokį patį laikotarpį lieka galioti 1995 m. Prekybos javais konvencija. 2011 m. birželio 6 d. Tarptautinės javų tarybos posėdyje nuspręsta, kad 1995 m. Prekybos javais konvencija galioja iki 2013 m. birželio 30 d. 3. KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI 2012 m. vasario 29 d. Tarybos Humanitarinės pagalbos ir pagalbos maistu darbo grupėje (COHAFA) valstybės narės pareiškė, kad pritaria šešių mėnesių laikotarpiui ir tam, kad būtų parengta ES pozicija, kurioje nepritariama 1999 m. Pagalbos maistu konvencijos galiojimo pratęsimui. Tiriamųjų duomenų rinkimas ir naudojimas Nepriklausomo tyrimo neprireikė. · Poveikio vertinimas Netaikoma. 4. TEISINIAI PASIŪLYMO ASPEKTAI · Teisinis pagrindas Sutarties dėl Europos Sąjungos veikimo 214 straipsnio 1 ir 4 dalys ir 218 straipsnio 9 dalis. · Subsidiarumas Pasiūlymas priklauso lygiagrečiai kompetencijai. · Proporcingumas Pasiūlymas atitinka proporcingumo principą. · Priemonės pasirinkimas Siūloma priemonė – Tarybos sprendimas. Kitos priemonės būtų netinkamos dėl šios priežasties: remiantis Sutarties dėl Europos Sąjungos veikimo 218 straipsnio 9 dalimi, tik taip galima laikytis Europos Sąjungos pozicijos, išreikštinos Pagalbos maistu komitete. 5. POVEIKIS BIUDŽETUI Pratęsus 1999 m. PMK galiojimą, Europos Sąjungos ir jos valstybių narių metiniai įsipareigojimai teikti pagalbą maistu pagal PMK III straipsnio e punktą būtų pratęsti dar vieniems metams. Europos Sąjunga prisiėmė atsakomybę už dalį ES ir jos valstybių narių pagal PMK prisiimtų įsipareigojimų. Bendras pranešimas dėl PMK rengiamas kartu su valstybėmis narėmis; jame nenurodomos atskiros operacijos. PMK (VI straipsnyje) numatytas įsipareigojimų pratęsimas ir perkėlimas iš vienų metų į kitus, kai įsipareigojimai viršijami, bet šių priemonių dar niekada nebuvo imtasi. Vis dėlto svarbu pažymėti, kad ketverius ataskaitinius metus iš eilės, t. y. 2007–2008, 2008–2009, 2009–2010 ir 2010–2011 m. Europos Sąjunga nesugebėjo įvykdyti savo įsipareigojimų dėl kiekio. IŠVADOS Atsižvelgdama į pirmiau išdėstytus dalykus Europos Komisija siūlo Tarybai Europos Sąjungos vardu priimti tokią poziciją ir atitinkamai įgalioti Komisiją Pagalbos maistu komitete nepritarti bendram sutarimui dėl Pagalbos maistu konvencijos galiojimo pratęsimo pagal šio komiteto darbo tvarkos taisyklių 13-ą taisyklę. 2012/0106 (NLE) Pasiūlymas TARYBOS SPRENDIMAS kuriuo nustatoma Europos Sąjungos pozicija, kurios turi būti laikomasi Pagalbos maistu komitete dėl 1999 m. Pagalbos maistu konvencijos galiojimo pratęsimo EUROPOS SĄJUNGOS TARYBA, atsižvelgdama į Sutartį dėl Europos Sąjungos veikimo, ypač į jos 214 straipsnio 1 ir 4 dalis kartu su 218 straipsnio 9 dalimi, atsižvelgdama į Komisijos pasiūlymą, kadangi: (1) Europos bendrija Tarybos sprendimu 2000/421/EB[1] sudarė 1999 m. Pagalbos maistu konvenciją (toliau – PMK), kurios galiojimas buvo pratęstas įvairiais Pagalbos maistu komiteto sprendimais; (2) dabartinė PMK nustoja galioti 2012 m. birželio mėn., o 2012 m. birželio mėn. įvyksiančiame Pagalbos maistu komiteto posėdyje bus nagrinėjamas jos galiojimo pratęsimo klausimas; (3) atsižvelgiant į Pagalbos maistu konvencijos XXV straipsnio b punktą, jos galiojimas gali būti pratęstas tik tada, jei tuo pačiu laikotarpiu galioja 1995 m. Prekybos javais konvencija, kurios galiojimas 2011 m. birželio 6 d. Tarptautinės javų tarybos sprendimu pratęstas iki 2013 m. birželio 30 d.; (4) Pagalbos maistu komiteto narės 2010 m. gruodžio 14 d. 103-ioje sesijoje sutarė oficialiai pradėti pakartotines derybas dėl PMK – rengti derybų sesijas; (5) dabartinė PMK nustoja galioti 2012 m. birželio 30 d., o naujoji Pagalbos maisto srityje konvencija turėtų įsigalioti 2013 m. sausio 1 d. Tikėtina, kad nuo PMK galiojimo pabaigos iki Pagalbos maisto srityje konvencijos įsigaliojimo praeis šeši mėnesiai; (6) 2011 m. lapkričio 30 d. Pagalbos maistu komiteto 105-oje sesijoje PMK šalys sutarė, kad reikėtų išvengti dubliavimosi. Taigi pirmenybė turėtų būti teikiama šešių mėnesių laikotarpiui, o ne PMK galiojimo pratęsimui; (7) todėl Pagalbos maistu komitete Europos Sąjungai atstovaujanti Europos Komisija turėtų būti Tarybos sprendimu įgaliota nepritarti bendram sutarimui Pagalbos maistu komitete dėl tokio pratęsimo, NUSPRENDĖ: 1 straipsnis Europos Sąjungos pozicija Pagalbos maistu komitete turėtų būti tokia – nepritarti bendram sutarimui Pagalbos maistu komitete dėl Pagalbos maistu konvencijos galiojimo pratęsimo pagal Pagalbos maistu komiteto darbo tvarkos taisyklių 13-ą taisyklę. 2 straipsnis Komisija įgaliojama pareikšti šią poziciją Pagalbos maistu komitete. 3 straipsnis Šis sprendimas įsigalioja jo priėmimo dieną. Priimta Briuselyje Tarybos vardu Pirmininkas [1] OL L 163, 2000 7 4, p. 37.